Ympäristöministeriö

kirjaamo.ym@ymparisto.fi

**Lausunto luonnoksesta hallituksen esitykseksi laiksi ympäristövaikutusten arviointimenettelystä ja laeiksi eräiden siihen liittyen lakien muuttamisesta**

Ympäristöministeriö on pyytänyt Kilpailu- ja kuluttajavirastolta (KKV) lausuntoa ympäristövaikutusten arviointimenettelyn (YVA-menettely) uudistamista koskevasta hallituksen esitysluonnoksesta ja siihen liittyvästä

muistiosta. Ehdotuksen taustalla on ympäristövaikutusten arvioinnista annetun Euroopan Unionin direktiivin muutos ja Juha Sipilän hallitusohjelman kirjaukset lupaprosessien sujuvoittamisesta muun muassa yhdistämällä hankekaavoitus ja ympäristövaikutusten arviointimenettely.

Kilpailu- ja kuluttajaviraston näkemyksen mukaan ympäristövaikutusten arviointimenettelyn toteuttamista tulee edellyttää jatkossa ainoastaan sellaisissa hankkeissa, joilla on merkittäviä ympäristövaikutuksia. Esimerkiksi vähäisten muutosten tekeminen jo olemassa oleviin kohteisiin tulisi olla nykyistä helpompaa, jos alueen pääasiasiallinen maankäyttö on jo ratkaistu kaavoituksessa. Lisäksi päällekkäisten selvitysten edellyttämistä tulisi välttää kaikin tavoin esimerkiksi sellaisissa tilanteissa, joissa hankeen ympäristövaikutukset on jo selvitetty muussa menettelyssä. Tällaisessa tilanteessa myös ympäristövaikutusten arviointimenettelyn tarvetta ylipäätään tulisi arvioida kriittisesti.

KKV pitää hyvänä, että esimerkiksi ennakkoneuvotteluilla pyritään parantamaan viranomaisten ja toimijoiden keskinäistä vuorovaikutusta. Virasto pitää tärkeänä, että erityisesti elinkeinonharjoittajat tietäisivät mahdollisimman varhain, millaisia selvityksiä heiltä tullaan edellyttämään prosessin kuluessa. Lisäksi hankkeesta vastaavalta tulisi edellyttää ainoastaan sellaisten selvitysten hankkimista, joilla on todellista merkitystä kyseisen hankkeen näkökulmasta.

Ympäristövaikutusten arviointimenettelyn uudistaminen lukeutuu osaltaan niihin toimenpiteisiin, joilla Juha Sipilän hallitus haluaa sujuvoittaa kaavoituksen ja rakentamisen lupaprosesseja. Asian jatkovalmistelussa on siten tarpeellista arvioida myös sitä, miten ehdotus tukee hallituksen muita esimerkiksi byrokratian ja turhan sääntelyn purkamiseen tähtääviä tavoitteita. KKV pitää tärkeänä, että ympäristövaikutusten arviointimenettelyä koskeva lainsäädäntö valmistellaan siten, että sitä voidaan soveltaa mahdollisimman yhtenäisesti eri puolilla Suomea.

Juhani Jokinen Teemu Karttunen

pääjohtaja erikoistutkija